SMART แย้มไตรมาส 3 สดใส เร่งออกสินค้าใหม่ดันยอดขายปลายปีพุ่ง
SMART เผยแนวโน้มไตรมาส 3/64 สดใส รับผลกระทบล็อคดาวน์ระยะสั้น กำลังซื้อภาคเอกชนส่งสัญญานดี หลังมีมาตรการผ่อนปรน ผู้ประกอบการเร่งก่อสร้างตามแผน เดินหน้าออกสินค้าบล็อคมวลเบาขนาดพิเศษ และบล็อคมวลเบาตกแต่ง ดันยอดขายโค้งสุดท้ายเพิ่ม
SMART แย้มไตรมาส 3/64 สดใส กำลังซื้อภาคเอกชนส่งสัญญาณดี เร่งออกสินค้าอิฐมวลเบาไซส์พิเศษ แก้ปัญหาขาดแรงงาน ดันยอดขายโค้งสุดท้ายเพิ่ม
20 ต.ค. 2564

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) จำกัด (มหาชน) หรือ SMART ผู้ผลิตและจำหน่ายอิฐมวลเบาด้วยระบบอบไอน้ำภายใต้ความดันสูงเพื่อใช้ในงานก่อสร้าง และงานกั้นผนังอาคารเปิดเผยว่า แนวโน้มผลการดำเนินงานช่วงไตรมาส 3/64 เติบโตดี เมื่อเทียบกับช่วงเดียวกันของปีก่อน ถึงแม้ว่าจะได้รับผลกระทบจากมาตรการล็อคดาวน์ ปิดแคมป์ก่อสร้างในระยะสั้น
โดยปัจจัยสนับสนุนจากงานโครงการภาคเอกชน อาทิ โครงการที่พักอาศัย แนวราบ-แนวสูง โรงงานอุตสาหกรรม กลับมาดำเนินการก่อสร้างเพื่อให้ทันตามกำหนดระยะเวลาส่งมอบ ผู้ประกอบการอสังหาริมทรัพย์เริ่มกลับมาทยอยลงทุน หลังภาครัฐมีมาตรการผ่อนปรน อีกทั้งงานโครงการภาครัฐ อาทิ อาคารสำนักงาน โรงพยาบาล โครงการรถไฟฟ้า มียอดคำสั่งซื้อเข้ามาต่อเนื่อง
ทั้งนี้ บริษัทเร่งออกผลิตภัณฑ์อิฐมวลเบาเพื่องานโครงสร้างขนาดพิเศษ Jumbo Block ช่วยแก้ปัญหางานก่อสร้าง ขาดแคลนแรงงาน ทำให้งานเสร็จรวดเร็ว ขยายฐานลูกค้าผู้รับเหมารายย่อย อีกทั้ง พัฒนาผลิตภัณฑ์อิฐมวลเบาตกแต่งประหยัดพลังงานและลวดลายใหม่เพิ่มเติม  หลังกระแสตอบรับดี ได้รับความสนใจจาก กลุ่มสถาปนิก ประชาชนทั่วไปที่ต้องการปรับปรุงและตกแต่งบ้าน อาคาร โรงแรม ร้านอาหาร ร้านกาแฟ ส่งผลให้ยอดขายเพิ่มขึ้น พร้อมผลักดันสินค้าผ่านช่องทางการจำหน่ายผ่านโมเดิร์นเทรด อาทิ ไทวัสดุ โกลบอลเฮาส์ ดูโฮม และดีลเลอร์ ให้ครอบคลุมทั่วประเทศ
“อย่างไรก็ตาม มองว่าภาพรวมทิศทางธุรกิจในช่วงครึ่งปีหลัง 64 มีแนวโน้มที่ดีกว่าครึ่งปีแรก จากความเชื่อมั่นของนักลงทุนมีมากขึ้น โครงการก่อสร้างที่ชะลอตัวกลับมาทำการก่อสร้าง อีกทั้งมาตรการกระตุ้นเศรษฐกิจเปิดประเทศ ผลักดันให้ผู้ประกอบการเร่งก่อสร้าง เพื่อเปิดโครงการใหม่ในช่วงไตรมาส 4/64 ส่งผลให้ความต้องการใช้วัสดุก่อสร้าง อิฐมวลเบาเพิ่มขึ้น” นายรังสี กล่าว